
30. juli 2025

Tre jubilarer på Tradium 
Den første august kan Tradium fejre to gange 25-års jubilæum og et 40-års jubilæum blandt skolens ansatte.


40-års jubilar Anja Sørensen
Den 1. august 2026 er det 40 år siden, at Anja Sørensen begyndte som kontorelev på den daværende ”Handelsskolen i Randers,” der i dag er en del af Tradium, Erhvervsskoler og
-gymnasier.
 
Anja gennemførte i sin tid en allround kontoruddannelse på Handelsskolen i Randers med 18 måneder i skolens administration og 6 måneder i løn- og økonomiafdelingen. Her fik hun allerede under uddannelsen interesse for uddannelsesadministration og søgte derfor en ledig stilling i administrationen efter endt uddannelse. 

Gennem 40 år på Tradium har Anja haft arbejdsplads på flere af skolens adresser og har gennem årene været med til at få hundredvis af elever og kursister godt igennem deres uddannelsesforløb, hvor navnlig eleverne har fyldt i hendes arbejdsopgaver.

Anja har siden elevuddannelsen løbende udviklet sine kompetencer gennem efteruddannelse, senest med opkvalificering i brugen af AI i en administrativ funktion. Hun har desuden varetaget flere forskellige specialistfunktioner i forhold til blandt andet studieadministrative systemer og skemalægning. I dag sidder hun på Tradiums hovedadresse på Vester Alle og har blandt andet ansvaret for administrationen af skolehjemmet, Tradium College, der har oplevet stor vækst i belægningen de seneste år.
 
På Tradium er Anja en meget vellidt kollega, der bidrager til en god stemning blandt både kolleger og elever, og hun er kendt for sin store erfaring, hjælpsomhed og imødekommenhed.

Anja bor i Randers, er mor til to og stolt mormor siden 2024.


25-års jubilar Anja Gammelby Nielsen
Anja Gammelby Nielsen blev ansat den 1. august 2001 som underviser på Handelsskolen i Randers – det nuværende Tradium Handelsgymnasiet. Siden da har Anja undervist i psykologi og samfundsfag og gjort en markant forskel for utallige elever. Hun er kendt for sin høje faglighed, sit store engagement og sin evne til at skabe stærke relationer. Med en oprigtig interesse for den enkelte elev formår hun at skabe et trygt og motiverende læringsmiljø, hvor både faglig og personlig udvikling er i centrum.
Blandt kolleger og ledelse nyder Anja stor respekt og tillid. Hun er kendetegnet ved sin ordentlighed, sit rolige væsen og sine stærke samarbejdsevner, og hun er en medarbejder, som bidrager til en kultur præget af tillid, åbenhed og ordentlighed.
 
De seneste ti år har Anja været arbejdsmiljørepræsentant på Tradium Handelsgymnasiet. Her har hun spillet en central rolle i arbejdet med at styrke trivslen og skabe et godt arbejdsmiljø. Hun er en vigtig kulturbærer, som med omsorg, engagement og et skarpt blik for fællesskabet har haft stor betydning for skolens udvikling.
 
Anja er desuden en særdeles dygtig vejleder og mentor. Hun går langt for sine elever og hjælper dem ikke blot fagligt, men også menneskeligt, når der er behov for det. Mange tidligere elever ser tilbage på hendes støtte og engagement med stor taknemmelighed. 

Privat pendler Anja dagligt fra Viborg, hvor hun bor sammen med sin familie. 
 
 
25-års jubilar Rasmus Vennekilde Andresen
Den 1. august 2026 er det også 25 år siden, at Rasmus Vennekilde Andresen begyndte sin karriere som underviser. Han blev ansat på Ringkøbing Handelsskole men kom allerede året efter til Handelsskolen i Randers – det nuværende Tradium Handelsgymnasiet, hvor han siden har undervist i historie og dansk.
Rasmus er en engageret underviser med et højt fagligt niveau. Gennem et kvart århundrede har han inspireret generationer af elever og været kendt for sin tydelige formidling, sit nærvær og sin evne til at skabe et undervisningsmiljø, hvor nysgerrighed og refleksion trives.
 
En stor del af Rasmus' virke har også været knyttet til arbejdet som tillidsrepræsentant. Her har han gennem mange år været en stærk stemme for medarbejderne og en værdifuld samarbejdspartner for ledelsen. Hans ordentlighed, integritet og konstruktive tilgang har bidraget til et stærkt samarbejde og et godt arbejdsmiljø.

I 25 år har Rasmus været med til at udvikle Tradium Handelsgymnasiet – både gennem undervisningen, samarbejdet med kolleger og sit mangeårige arbejde for medarbejdernes trivsel. Den tillid, Rasmus nyder blandt sine kolleger, kommer også til udtryk ved, at han er valgt som medarbejderrepræsentant i Tradiums bestyrelse. Her er han med til at præge skolens strategiske udvikling og sikre, at medarbejdernes perspektiver bliver hørt. 

Rasmus bor i Viborg sammen med sin familie.


Om Tradium
”Tradium, Erhvervsskole og -gymnasier, Randers” er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut og meget mere.
Her arbejder ca. 410 engagerede medarbejdere, og hvert år underviser vi omkring 2.600 elever, fordelt på tre campusser i Randers og på Djursland. 
Som UNESCO Verdensmålsskole har vi et internationalt udsyn. Samtidig har vi et tæt samarbejde med erhvervslivet og arbejder målrettet på at give vores elever og kursister de bedste forudsætninger for en god fremtid. 
Læs mere om os på tradium.dk

